༡ཕྱུར་ལེབ།ལ་ལ་འཕྱུར་ལེབ།ལ་ལ་བྱང་ཐང་འབྲོག་ཁུལ་གྱི་ཆེས་དམིགས་བསལ་གྱི་ཁྱད་ཆོས་ལྡན་པའི་ཁ་ཟས་ཤིག་ཡིན་པ་སྟེ།དེང་སྐབས་ལྗོངས་ཕྱི་ནང་ཀུན་ཏུ་སྙན་གྲགས་འབར་བཞིན་པའི་ལྷད་མེད་སྔོ་ལྗང་ཟས་རིགས་ཤིག་ཀྱང་ཡིན།ཕྱུར་ལེབ་ཆེ་ལ་ལ་ས་གནས་དུས་ནས་འབྲོག་མི་ཚོས་ལོ་ངོ་སྟོང་ཕྲག་ནང་དཀར་ལས་བྱས་པའི་ཉམས་མྱོང་བཟང་པོ་ལས་ཐོན་པ་ཞིག་ཡིན་སྟབས།འདིར་བྲོ་བ་ཞིམ་ལ་བཅུད་ཆེ་ཞིང་།ལུས་ལའང་འཕྲོད་སྦྱོར་ལེགས་པ།བཤམས་ན་མིག་ལ་མཛེས་ཤིང་སྦྱིན་ན་ཁྱད་ཆོས་ཆེ་བ།བཙོང་ན་བྲིན་ཁ་རྒྱུག་པ།ཟོས་ན་རོ་བཅུད་བཟང་བ་སོགས་ཀྱི་དགེ་མཚན་དུ་མ་ལྡན་ཡོད་པས་དེང་སྐབས་འབྲོག་པའི་ས་ཁུལ་ཕལ་མོ་ཆེར་ལ་ལ་བཟོ་བའི་ཚ་རླབས་ཤིག་འཕྱུར་བཞིན་ཡོད།བཟོ་ལུགས་ཐད་ཡུལ་ལུང་སོ་སོའི་ཉམས་མྱོང་གསོག་འཇོག་བྱས་པའི་བཟོ་སྟངས་སྣ་ཚོགས་ཡོད་པ་ལས།བཟོ་ཚུལ་རེ་གཉིས་ཤིག་རང་གི་གང་ཤེས་ཚུལ་དུ་ངོ་སྤྲོད་བྱས་ན།དང་པོ་ནག་ཆུའི་དབུས་ཤར་རྒྱུད་ཀྱི་འབྲོག་པ་ཚོས་མཚན་འཇོ་ཞེས་དགོང་མོ་ས་རུབ་ཁར་བཞོས་པའི་འབྲི་འོ་དེ་ཉིད་དྲོ་གྲང་རན་སར་བཞག་པའི་སང་ཉིན་དགོང་མཚམས་ཙམ་མམ།དེ་ལས་སྔ་ཙམ་གྱི་དུས་སུ་སྔ་མ་ལས་ངོ་བོ་ཅུང་ཟད་འགྱུར་ནས་རོ་སྐྱུར་བའི་རྣམ་པ་ཕྲན་ཙམ་ཐོན་དུས་དེར་དཀྲུག་དཀྲུག་དལ་བོར་བྱས་པས་ངོ་བོར་འགྱུར་ལྡོག་ཐེབས་ཏེ་ལག་པས་འཐེན་རྒྱུ་ཡོད་པ་ཆགས་ཀྱི་ཡོད་ཅིང་སྦྲང་ཤད་རྒྱག་པ་ལྟར་ཡར་མར་འཐེན་རྗེས་སྐམ་ལ་གཏོང་བ་ཡིན།སྐབས་དེར་ཆུ་ཐེངས་གཅིག་ཙམ་ཕུད་ན་ལ་ལ་དེ་བྲོ་བ་ལེགས་ལ་མངར་སྐྱུར་མཚམས་པོ་འབྱུང་བ་ཡིན།གལ་ཏེ་ཆུ་ཕུད་དྲགས་ན་ལ་ལ་དེ་བཅུད་ཞན་པ་དང་།སྐྱུར་ཚགས་སྣུམ་མེད་དུ་འགྱུར་གྱི་ཡོད།